Title: ประกาศกระทรวงเกษตรและสหกรณ์ เรื่อง กำหนดคุณภาพหรือมาตรฐานของเครื่องมือหรือเครื่องใช้ในการผลิตอาหารสัตว์และสถานที่เก็บรักษาอาหารสัตว์เพื่อขาย พ.ศ. 2559

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
กำหนดคุณภาพหรือมาตรฐานของเครื่องมือหรือเครื่องใช้ในการผลิตอาหารสัตว์
และสถานที่เก็บรักษาอาหารสัตว์เพื่อขาย
พ.ศ. ๒๕๕๙

โดยที่เป็นการสมควรกำหนดคุณภาพหรือมาตรฐานของเครื่องมือหรือเครื่องใช้ในการผลิตอาหารสัตว์และสถานที่เก็บรักษาอาหารสัตว์เพื่อขาย

อาศัยอำนาจตามความในมาตรา
๕ และมาตรา ๖ (๕) แห่งพระราชบัญญัติควบคุมคุณภาพอาหารสัตว์ พ.ศ. ๒๕๕๘
รัฐมนตรีว่าการกระทรวงเกษตรและสหกรณ์
โดยคำแนะนำของคณะกรรมการควบคุมคุณภาพอาหารสัตว์ออกประกาศไว้ ดังต่อไปนี้

ข้อ
๑  ประกาศนี้เรียกว่า ประกาศกระทรวงเกษตรและสหกรณ์
เรื่อง กำหนดคุณภาพหรือมาตรฐานของเครื่องมือหรือเครื่องใช้ในการผลิตอาหารสัตว์และสถานที่เก็บรักษาอาหารสัตว์เพื่อขาย
พ.ศ. ๒๕๕๙

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้ผู้ผลิตอาหารสัตว์เพื่อขาย
ต้องจัดหาเครื่องมือหรือเครื่องใช้ในการผลิตอาหารสัตว์เพื่อให้อาหารสัตว์มีคุณภาพ
ปลอดภัย และถูกสุขลักษณะ โดยเครื่องมือหรือเครื่องใช้ต้องมีคุณภาพหรือมาตรฐาน
ดังต่อไปนี้
(๑)
เครื่องมือหรือเครื่องใช้ผลิตอาหารสัตว์ต้องมีความแข็งแรงและทนทาน
(๒)
เครื่องมือหรือเครื่องใช้ผลิตอาหารสัตว์ที่มีพื้นผิวภายในที่สัมผัสกับอาหารสัตว์โดยตรง
ต้องไม่ทำด้วยวัสดุที่เป็นพิษหรือทำปฏิกิริยาต่ออาหารสัตว์
(๓)
เครื่องมือหรือเครื่องใช้ผลิตอาหารสัตว์ต้องเอื้ออำนวยต่อการดูแลรักษา ทำความสะอาด
และการปฏิบัติงานอย่างถูกสุขลักษณะ
(๔)
เครื่องมือหรือเครื่องใช้ผลิตอาหารสัตว์ต้องไม่ก่อให้เกิดการปนเปื้อนหรือปนเปื้อนข้ามทางกายภาพ
เคมี และชีวภาพต่ออาหารสัตว์
(๕)
เครื่องผสมอาหารสัตว์ต้องมีประสิทธิภาพเพียงพอในการผสมอาหารสัตว์ให้มีคุณภาพสม่ำเสมอตรงตามมาตรฐานอาหารสัตว์
(๖)
เครื่องมือหรือเครื่องใช้ที่ใช้ในการคัดแยกสิ่งปลอมปนทางกายภาพในอาหารสัตว์ เช่น ตะแกรงร่อน แม่เหล็ก เครื่องตรวจจับโลหะ
ต้องมีการติดตั้งอย่างเหมาะสม เพียงพอ มีประสิทธิภาพและอยู่ในสภาพพร้อมใช้งาน
(๗)
เครื่องมือหรือเครื่องใช้สำหรับผลิตอาหารสัตว์
ในขั้นตอนการให้ความร้อนหรือความเย็น ต้องสามารถให้ความร้อนหรือความเย็นได้อย่างมีประสิทธิภาพ
(๘)
เครื่องมือหรือเครื่องใช้สำหรับตรวจวัดอุณหภูมิในขั้นตอนการให้ความร้อนหรือความเย็น
ต้องมีความถูกต้องแม่นยำ และได้รับการทวนสอบหรือสอบเทียบอย่างน้อยปีละ ๑ ครั้ง
(๙)
เครื่องมือหรือเครื่องใช้สำหรับชั่งน้ำหนัก ต้องมีความเหมาะสม ถูกต้องแม่นยำ และได้รับการทวนสอบหรือสอบเทียบอย่างน้อยปีละ
๑ ครั้ง

ข้อ
๔  ให้ผู้ผลิตอาหารสัตว์เพื่อขาย
ต้องมีวิธีการควบคุมการทำงานของเครื่องมือหรือเครื่องใช้ในการผลิตอาหารสัตว์
ที่เหมาะสม เพื่อให้สามารถผลิตอาหารสัตว์ได้อย่างมีคุณภาพและปลอดภัย

ข้อ ๕  ให้ผู้ผลิตอาหารสัตว์เพื่อขาย
ต้องมีการดูแลรักษาความสะอาด และซ่อมบำรุงเครื่องมือหรือเครื่องใช้ในการผลิตอาหารสัตว์ให้มีสภาพสะอาด
และมีประสิทธิภาพพร้อมใช้งานตลอดเวลา

ข้อ
๖  ให้ผู้ผลิตอาหารสัตว์เพื่อขาย
ต้องมีการดูแลสถานที่จัดเก็บวัตถุดิบอาหารสัตว์ และอาหารสัตว์ เช่น คลังวัตถุดิบ
คลังสินค้า ไซโล ห้องแช่เย็น ห้องแช่แข็ง ให้มีประสิทธิภาพเพียงพอ สำหรับเก็บรักษาวัตถุดิบ
และอาหารสัตว์ไม่ให้เสื่อมคุณภาพตลอดอายุการจัดเก็บ

ประกาศ ณ วันที่ ๑๑
กรกฎาคม พ.ศ. ๒๕๕๙
พลเอก ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์

ปุณิกา/ปริยานุช/จัดทำ
๑ สิงหาคม ๒๕๕๙

นุสรา/ตรวจ
๘ พฤศจิกายน
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๖๗ ง/หน้า ๘/๒๘ กรกฎาคม ๒๕๕๙